
l. PROGRAMUL REUNIUNII LA NIVEL ÎNALT A ALIANŢEI NORD-ATLANTICE - WASHINGTON 23-25 APRILIE 1999

În zilele de 23-25 aprilie 1999, vor avea loc la Washington reuniunile la nivel înalt ale Alianţei Nord-Atlantice şi Consiliului de Parteneriat Euro-Atlantic (CPEA). România deţine preşedinţia de onoare a Consiliului de Parteneriat Euro-Atlantic şi va avea o contribuţie semnificativă la dezbaterile din cadrul summit-ului CPEA.

Delegalia României, care va participa la summit va fi condusă de preşedintele Emil Constantinescu. Ministrul afacerilor externe, Andrei Pleşu va face parte din delegaţie. Tema principală a reuniunii CPEA la nivel înalt va fi "Parteneriatul euro-atlantic pentru secolul XXI". În afara dezbaterilor pe marginea acestei teme, vor fi analizate alte trei rapoarte:

· Noul cadru politico-militar pentru operaţiunile conduse de către NATO; 

· Un parteneriat întărit şi mai operaţional;

- Experienţe asupra aspectelor umanitare ale operaţiunilor de menţinere a păcii. Problema centrală a reuniunii va fi situaţia din Kosovo. Dezbaterile se vor axa pe adoptarea a două documente importante – “Noul Concept Strategic” şi “Declaraţia politică privind misiunile şi obiectivele strategice ale Alianţei în noul mileniu” (referitoare la criza din Kosovo, precum şi la continuarea extinderii NATO).

În cadrul summit-ului, ministrul Andrei Pleşu va participa, alături de ceilalţi miniştri de externe ai ţărilor vecine cu RF Iugoslavia, la un dineu de lucru oferit de secretarul de stat american, Madeleine Albright. De asemenea, va mai avea loc o reuniune ministerială 19+7, cu participarea miniştrilor de externe din ţările NATO şi din cele 7 ţări vecine cu RF Iugoslavia (România, Bulgaria, RFI Macedonia, Bosnia-Herţegovina, Croaţia, Albania şi Slovenia).

În cadrul vizitei întreprinse în SUA, preşedintele Emil Constantinescu se va întâlni joi cu secretarul general al ONU, Kofi Annan, la sediul organizaţiei din New York, cu preşedintele Băncii Mondiale, James Wolfensohn, cu directorul executiv al FMI, Michel Camdessus şi va participa la dineul oficial de la Casa Albă oferit de preşedintele Bill Clinton în onoarea şefilor de state invitaţi la summit-ul NATO. Totodată, preşedintele va participa la ceremonia decernării premiului “European Statesman Award”, ce va fi decernat anul acesta fostului cancelar german, Helmut Kohl.

Dl. Emil Constantinescu a fost şi el laureat al acestui premiu în anul 1998. Sâmbătă 24 aprilie, preşedintele României, Emil Constantinescu, se va întâlni cu reprezentanţi ai Trezoreriei SUA şi ai Executivului american din domeniile economic, afaceri şi agricultură. Ziua de duminică urmează să fie dedicată participării la sesiunea plenară a Consiliului Parteneriatului Euro-Atlantic.

Înaintea începerii reuniunii de la Washington, au avut loc dezbateri aprinse în privinţa definirii noului Concept strategic al NATO. S-au manifestat puncte de vedere opuse în privinţa menţinerii relative în cadrul legalităţii internaţionale a viitoarelor acţiuni ale Alianţei. Conform unor surse diplomatice din Bruxelles, Franţa a cerut o referire foarte clară în acest text a supremaţiei ONU, în timp ce SUA ar dori o menţionare cât mai vagă în document la această problemă (mai ales sub forma "coerenţei" viitoarelor acţiuni ale NATO "cu principiile ONU").

Germania consideră că există o soluţie intermediară între propunerile Franţei şi SUA sub forma menţiunii în concordanţă cu obiectivele şi principiile ONU, deja existentă. Discuţiile sunt încă deschise şi concluziile vor fi menţionate în documentul final al Reuniunii.

 

2. ROMÂNIA - ULTIMELE LUĂRI DE POZIŢIE ÎNAINTEA REUNIUNII DE LA WASHINGTON

Vineri, 16 aprilie, preşedintele Emil Constantinescu a adresat un mesaj cetăţenilor ţării prin care a abordat problema securităţii României în contextul războiului din Iugoslavia. El a declarat: “În România avem şi vom avea pace şi siguranţă. Suveranitatea, independenţa, integritatea şi unitatea statului român, aţsa cum sunt ele prevăzute în Constituţie, nu sunt şi nici nu pot fi puse în discuţie”. În continuare, a subliniat că “securitatea României se datorează opţiunii ferme pentru aderarea la NATO şi Uniunea Europeană. Pentru ţara noastră nu există şi nu pot exista alte opţiuni strategice, nici căi de mijloc, nici neutralităţi fără conţinut. Am ales pentru România acest drum al fermităţii pentru că, în istoria ei, România a suferit prea mult din cauza poziţiilor echivoce ale conducătorilor săi, din cauza ezitărilor şi a schimbărilor de direcţie în funcţie de împrejurări".

Preşedintele României a subliniat că este convins că "nu există azi în România nici un om cu mintea limpede care să prefere o uniune cu Belarus unei alianţe cu Occidentul. Asta nu înseamnă că nu pot apărea confuzii involuntare sau determinate de interese contrare interesului naţional. România este în acest moment angajată în găsirea unei soluţii politice pentru rezolvarea conflictului din Iugoslavia. La reuniunea NATO de la Washington vor susţine poziţia României privind asigurarea păcii, stabilităţii şi dezvoltării durabile în Balcani". În final, dl. Emil Constantinescu a adresat cetăţenilor ţării următorul îndemn: "Vă chem să continuăm pe acest drum greu, dar sigur. Este singurul care ne poate situa în rândul naţiunilor respectate şi prospere."

Ministrul de Externe, Andrei Pleşu, şi-a nuanţat poziţia în ultimele declaraţii, afirmând că "este normal să implicăm ONU în reglementarea crizei".

Ministrul Apărării Naţionale, Victor Babiuc, a considerat "necesară" prezenţa unor forţe armate în Kosovo, pentru ca "toţi cei alungaţi să se întoarcă la casele lor", conform unui comunicat al Ministerul Apărării Naţionale din 16 aprilie. În urma vizitei pe care a întreprins-o la Viena, a declarat că nu exclude şi implicarea altor organisme ca ONU, OSCE, UEO sau UE.

La cererea NATO de acordare a liberului acces în spaţiul aerian, înainte de decizia CSAT, preşedintele Constantinescu s-a consultat cu preşedintele Bulgariei, Petăr Stoianov, pentru ca cele două ţări să prezinte o poziţie comună.

După consultările avute la Cotroceni, coaliţia majoritară s-a pronunţat pentru acordarea accesului NATO în spaţiul aerian al ţării. Dl. Ion Diaconescu a explicat această poziţie astfel: 'România nu încalcă astfel tratatul cu Iugoslavia, deoarece operaţiunile NATO nu sunt o agresiune împotriva statului iugoslav, ci o modalitate prin care se apără drepturile unei minorităţi naţionale". În aceeaşi zi, şi reprezentanţii Opoziţiei parlamentare au fost prezenţi la Cotroceni care au exprimat o poziţie mai nuanţată.

Pe 20 aprilie, Consiliul Suprem de Apărare a ţării (CSAT) a aprobat solicitarea NATO de punere la dispoziţia Alianţei a coordonatelor tehnice ale spaţiului aerian al ţării. Prezentăm integral Comunicatul CSAT: "Marţi, 20 aprilie 1999, sub conducerea Preşedintelui României Emil Constantinescu, a avut loc şedinţa CSAT, în care s-a analizat solicitarea Alianţei Nord-Atlantice privind accesul nerestrictiv în spaţiul aerian al României, în perspectiva executării de operaţiuni aeriene asupra teritoriului Republicii Federale Iugoslavia".

Sedinţa a urmat consultărilor pe care Preşedintele României le-a avut cu reprezentanţii partidelor parlamentare, atât din coaliţia guvernamentală, cât şi din opoziţie, care şi-au exprimat punctele de vedere în legătură cu modalităţile de soluţionare a acestei cereri. Consiliul Suprem de Apărare a ţării a fost de acord cu solicitarea Alianţei Nord-Atlantice şi, în acest sens, Preşedintele României va adresa Parlamentului solicitarea de a supune aprobării cererea Alianţei de acordare a accesului în spaţiul aerian al României ".

Reunit în şedinţă extraordinară, Guvernul României şi-a exprimat, în 20 aprilie 1999, acordul faţă de cererea Alianlei Nord-Atlantice privind accesul fără restricţii în spaţiul aerian al României pe timp nelimitat. Potrivit Legii nr.45/1994 privind apărarea naţională, desfăşurarea exerciţiilor şi operaţiunilor armate care implică intrarea, staţionarea sau trecerea unor unităţi militare străine pe teritoriul României se aprobă, pentru fiecare caz în parte, de Parlament, la solicitarea prealabilă a preşedintelui României.

Premierul Radu Vasile a declarat, la finalul şedinţei, că punctul de vedere formulat de Guvern va fi discutat de legislativ, acesta urmînd să dea şi toate explicaţiile necesare legate de decizia luată. Primul ministru a subliniat că "nu se pune în discuţie suveranitatea aeriană a României". Detaliile care vor defini din punct de vedere tehnic accesul fără restricţii în spaţiul aerian al României vor face obiectul unui acord special, ce va fi încheiat de Ministerul Apărării Naţionale cu NATO. Documentul va specifica exact modul cum va fi utilizat de către forţele aliate spaţiul aerian al ţării. În perspectiva summit-ului NATO de la Washington, Radu Vasile a declarat că acordul dat acum de România va determina ţările membre să adopte o altă poziţie faţă de aderarea ţării noastre la NATO.

Secretarul general al NATO, Javier Solana, a trimis marţi, 20 aprilie 1999, o scrisoare preşedintelui Emil Constantinescu, în care afirma că Alianţa Nord-Atlantică va privi "cu cea mai mare seriozitate" orice atac al Iugoslaviei asupra României, în special în cazul în care un asemenea act ar fi o consecinţă a utilizării de către NATO a spaţiului aerian al României. "Alianţa a subliniat în repetate rânduri că securitatea tuturor ţărilor membre NATO este inseparabil legată de cea a ţărilor partenere. Securitatea României este o preocupare directă şi reală a Alianţei", se arată în documentul citat.

Pe 22 aprilie, Parlamentul României a hotărât acordarea accesului aerian pentru avioanele NATO cu largă majoritate de voturi.

"Hotărârea Parlamentului României privind aprobarea cererii Alianţei Nord-Atlantice de acordare a accesului nerestrictiv în spaţiul aerian al României

Având în vedere solicitarea preşedintelui României, adresată celor două Camere ale Parlamentului, pentru a aproba cererea Alianţei Nord-Atlantice de acordare a accesului nerestrictiv în spaţiul aerian al României, în vederea executării de operaţiuni aeriene asupra teritoriului Republicii Federale Iugoslavia.

În temeiul Art. 117, alin (5) din Constituţia României şi al art. 1 pct. 27 din Regulamentul şedinţelor comune ale Camerei Deputaţilor şi Senatului,

Parlamentul României adoptă prezenta hotărâre:

Art. 1 Se aprobă cererea Alianţei Nord-Atlantice de acordare a accesului nerestrictiv în spaţiul aerian al României pe perioada executării de operaţiuni aeriene asupra teritoriului- Republicii Federale Iugoslavia.

Art. 2 Parlamentul României solicită Guvernului să continue eforturile vizând:

- crearea unui cadru care să asigure garanţii de securitate şi integritate teritorială a statului român erga omnes:

- realizarea aranjamentelor tehnice necesare pentru accesul nerestrictiv al aeronavelor NATO în spaţiul aerian românesc;

- obţinerea de asistenţă în vederea eliminării efectelor negative apărute ca urmare a crizei din regiune;

Art. 3 Parlamentul reafirmă dorinţa de integrare a României în Alianţa Nord-Atlantică şi de a se ajunge la o soluţionare politică a conflictului, precum şi opţiunea fermă în vederea participării active a României la eforturile comunităţii internaţionale depuse în acest sens ".

 

3. REUNIUNEA BALCANICĂ DE LA ATENA

Luni, 19 martie, s-a deschis la Atena o reuniune cu caracter informativ, desfăşurată la nivel de înalţi funcţionari şi de experţi în probleme balcanice, pentru analizarea situaţiei din Iugoslavia. La reuniunea convocată la cererea Greciei au participat responsabili politici din România, Turcia şi Bulgaria, ca şi personalităţi din Albania şi Fosta Republică Iugoslavă a Macedoniei (FYROM) şi un reprezentant al Germaniei. Scopul reuniunii a fost discutarea problemelor cu care se confruntă ţarile din sud-estul Europei ca urmare a războiului din Iugoslavia şi prezentarea unui punct de vedere comun la întrunirea acestor ţări cu statele membre NATO, care va avea loc la Washington pe 23 aprilie, în aceeaşi zi cu aniversarea a 50 ani de la înfiinţarea Alianţei Nord-Atlantice.

Din partea României a participat doamna Anca Ilinoiu, director coordonator pentru cooperare sud-est europeană din MAE. Au mai luat parte: directorul Direcţiei pentru Balcani a MAE bulgar şi omologul său din Turcia, ca şi preşedintele partidului macedonean Alianţa Democratică şi fostul ministru al economiei din Albania, cu titlu de expert. Reprezentanţii celor şapte ţări au dat un comunicat comun, în care au cerut luarea unor "măsuri imediate" pentru soluţionarea crizei din Kosovo.

Ministrul grec de externe, Georgios Papandreou, a cerut ca, după încetarea conflictului, comunitatea internaţională să se angajeze la reconstrucţia Iugoslaviei şi a restului regiunii. S-a conturat ideea realizarii unei strategii pentru reconstrucţia şi dezvoltarea regiunii, a cooperării pentru consolidarea democraţiei şi dezvoltării economice. De asemenea, dl. Papandreou a cerut ca problemele de securitate să fie abordate prin intermediul conceptelor de integritate teritorială, inviolabilitate a frontierelor şi integrare euro-atlantică a ţărilor din regiune.

S-a subliniat necesitatea ca statele din regiune să contribuie activ la realizarea unor principii în relaţiile internaţionale, care să cuprindă atât respectarea suveranităţii naţionale, cât şi a drepturilor omului şi minorităţilor etnice, respectarea moştenirii culturale şi specificului fiecărei ţări, necesitatea rezolvării paşnice a diferendelor.

Planul regional sustinut de Grecia este în concordanţă cu programul de relansare economică a Balcanilor prin intermediul unui "mini-plan Marshall", conform propunerii avansate de cancelarul Germaniei, Gerhard Schroeder.

La Atena a fost examinată şi propunerea României privind elaborarea unei strategii generale a ţărilor sud-est europene, lansată la reuniunea de la Luxembourg de preşedintele SEE (Iniţiativa Sud-Est Europeană), dl. Andrei Pleţsu. Această propunere a fost inclusă în comunicatul final al reuniunii şi va fi prezentată la summit-ul NATO de la Washington.

 

4. ALTE POZIŢII ALE ŢĂRILOR VECINE ÎNAINTEA REUNIUNII NATO DE LA WASHINGTON

Preşedintele american, Bill Clinton, a cerut pe 18 aprilie o întrunire a ţărilor aflate "pe linia frontului", vecine cu Serbia, cu statele NATO, în urma convorbirilor telefonice cu liderii României, Bulgariei, Albaniei şi Ungariei.

S-a stabilit ca vineri, 23 martie, în aceeaşi zi cu aniversarea a 50 ani de la înfiinţarea NATO, să aibă loc, tot la Washington, o reuniune extraordinară a şefilor de stat sau de guvern din ţările NATO cu reprezentanţii a şapte ţări vecine Iugoslaviei. Acestea sunt România, Fosta Republică Iugoslavă a Macedoniei (FYROM), Bulgaria, Albania, Slovenia, Croaţia şi Bosnia.

Pe 18 aprilie, preşedintele american, Bill Clinton, a avut convorbiri telefonice cu preşedinţii Albaniei, Ungariei şi României, precum şi cu premierul Bulgariei, prin care a solicitat punerea la dispoziţia NATO a spaţiului aerian al ţărilor respective.

În Bulgaria, preşedintele Petăr Stoianov a declarat vineri, pe 17 aprilie, într-un apel către naţiune difuzat la radio şi televiziune, că "astăzi, mai mult ca niciodată, interesele noastre coincid cu cele ale lumii occidentale libere, ale cărei valori sunt apărate de Alianţa Atlantică".

Liderii bulgari sunt conştienţi că opinia publică din ţară este împotriva bombardării Iugoslaviei, un sondaj recent arătând că 80% dintre cetăţeni sunt îngrijoraţi de evoluţia situaţiei din ţara vecină dar, în acelaşi timp, şi că orice ajutor prezent sau viitor pentru depăşirea dificultăţilor economice prin care trece Bulgaria nu poate proveni decât din partea ţărilor Alianţei Atlantice. "Este unul din cele mai dificile momente prin care trece politica bulgară în ultimii zece ani" a declarat analistul Ivan Krastev, directorul Centrului bulgar de studii strategice.

Premierul Ivan Kostov a atras atenţia deputaţilor că un refuz din partea Bulgariei ar diminua şansele acestei ţări de a adera la NATO şi Uniunea Europeană. Totodată, el a susţinut că deschiderea spaţiului aerian nu semnifică implicarea ţării în conflict. De asemenea, el a menţionat că va solicita pe 21 aprilie, cu ocazia vizitei la Bruxelles, garanţii suplimentare din partea Alianţei, pentru Bulgaria.

Iugoslavia a rupt duminică, 18 martie, relaţiile diplomatice cu Albania, pe care a acuzat-o de complicitate la atacurile NATO. Acest fapt vine în continuarea politicii Belgradului, întrucât Iugoslavia întrerupsese, deja, şi relaţiile sale oficiale cu SUA, Marea Britanie, Germania şi Franţa. Ministrul albanez de externe a declarat că ţara sa nu doreşte războiul, dar că este pregătită pentru “tot ce este mai rău”:

Încă de la începutul conflictului, Rebulica Federală Iugoslavă a Muntenegrului şi-a declarat neutralitatea şi a refuzat să recunoască starea de război decretată de guvernul federal iugoslav.

Vicepremierul Muntenegrului, Novak Kilibarda, este acuzat de autorităţile de la Belgrad că "a subminat capacitatea apărării militare a Republicii Federale Iugoslavia". Încă din februarie a fost iniţiată împotriva sa procedura militară, după publicarea unui interviu în publicaţia “Dnevni Telegraf” prin care sugera muntenegrenilor să refuze mobilizarea şi invoca posibilitatea de a opri aprovizionarea cazărmilor cu apă şi electricitate în cazul unui conflict cu armata Serbiei.

Dl. Kilibarda a refuzat să dea curs convocărilor, afirmând că "nu recunoaşte nici Curtea Militară, nici guvernul iugoslav".

Ambasadorul Macedoniei la Bucureşti, excelenţa sa dl. Blagoj Zasov, a afirmat în cadrul primei sale conferinţe de presă că exodul masiv al populaţiei albaneze din Kosovo reprezintă materializarea intenţiei preşedintelui Slobodan Miloşevici de a destabiliza Macedonia, Albania şi Muntenegru cu scopul extinderii conflictului cu NATO şi în aceste ţări.

Autorităţile macedonene vor solicita Alianţei Atlantice garantarea securităţii şi integrităţii ţării, un serios ajutor financiar, tehnic şi material, anularea datoriilor către forurile internaţioinale, precum şi asigurarea intrării produselor macedonene pe piaţa europeană.

 

5. REUNIUNEA DE URGENŢĂ A COMITETULUI PENTRU EUROPA CENTRALĂ SI DE EST A INTERNAŢIONALEI SOCIALISTE

Comitetul pentru Europa Centrală şi de Est al Internaţionalei Socialiste s-a reunit sâmbătă, 17 aprilie, la Roma, într-o reuniune de urgenţă, consacrată examinării crizei din provincia sârbă Kosovo, precum şi a ultimelor evoluţii din Iugoslavia.

La reuniune au fost invitaţi să ia parte reprezentanţi ai tuturor partidelor membre ale Internaţionalei Socialiste din Europa.

Din România a fost prezent preşedintele Partidului Democrat, dl. Petre Roman. Participanţii s-au concentrat pe necesitatea identificării urgente a unei soluţii politice la situaţia de criză din spaţiul iugoslav, care să ducă la încetarea violenţelor în Kosovo şi a acţiunilor cu caracter militar.

Dl. Petre Roman şi-a manifestat, încă din 2 aprilie, preocuparea pentru o soluţionare politică rapidă şi de durată a crizei din Kosovo. Domnia sa a trimis scrisori în acest sens preşedintelui Internaţionalei Socialiste, dl. Pierre Mauroy, preşedintelui Partidului Socialiştilor Europeni, domnului Rudolf Scharping, secretarul general al Internaţionalei Socialiste, domnului Luis Ayala, precum şi celor doi copreşedinţi ai Comitetului pentru Europa Centrală şi de Est a Internaţionalei Socialiste, Pierro Fassino şi Laszlo Kovacs. Dl. Petre Roman, preşedintele Partidului Democrat, a prezentat celorlalţi lideri social-democraţi europeni liniile generale ale unui plan de pace ce vizează o soluţie durabilă în provincia Kosovo şi în regiunea Balcanilor.

Această iniţiativă, a precizat liderul PD, într-un interviu acordat postului de radio România-Actualităţi, cuprinde cinci puncte de referinţă esenţiale.

Primul lucru urmărit este întărirea reprezentativităţii populaţiei minoritare albaneze din Kosovo, în procesul de soluţionare a crizei. În acest sens, un prim pas îl constituie iniţiativa mai veche privind organizarea unei întâlniri cu Ibrahim Rugova, la care să participe doi lideri ai social-democraţiei europene.

În al doilea rând, este vorba de găsirea unei modalităţi ca şi alte voci din Serbia în afară de aceea a preşedintelui iugoslav Slobodan Miloşevici să se exprime şi să fie cunoscute, aceasta fiind o dorinţă a tuturor, după cum a afirmat dl. Petre Roman. În acest context, liderul PD a apreciat că refacerea Serbiei, în afara comunităţii internaţionale, în afara comunităţii europene, nu este posibilă, deci trebuie găsită o cale pentru ca şi alte voci din Serbia, alţi reprezentanţi ai poporului sârb să fie cunoscuţi şi să participe la identificare unei soluţii politice la criza actuală.

În al treilea rând, referitor la problema refugiaţilor albanezi din Kosovo, se afirmă că obiectivul principal este reîntoarcerea lor în provincie, la căminele lor. Pentru ca acest lucru să nu rămână doar o dorinţă, liderul PD a propus, la reuniunea de la Roma, stabilirea unor condiţii paşnice de viaţă la reîntoarcerea lor şi asigurarea resurselor necesare pentru reconstrucţia locuinţelor şi gospodăriilor acestora, precum şi asigurarea unui loc de muncă, pentru a putea duce o viaţă normală.

Cel de-al patrulea punct se referă la Pactul de stabilitate propus şi la Planul Marshal avansat de preşedinţia Uniunii Europene. Dl. Petre Roman a salutat iniţiativa, subliniind că el însuşi a formulat o propunere în acest sens încă din anul 1993. În opinia sa, este în interesul Occidentului să se evite migraţii masive şi necontrolate de populaţii, prin crearea unui fond de investiţii pentru dezvoltarea economică în regiune.

În fine, al cincilea punct este unul de natură politică, apreciat ca important pentru viitor, deoarece se referă la evitarea fermă a creării de noi linii de demarcaţie şi de divizare în Europa, ca urmare a antagonismelor generate în decursul actualei crize.

Dl. Petre Roman a subliniat că trebuie identificată o cale sigură pentru a se evita orice fel de nouă divizare în Europa, în primul rând printr-o lărgire a Uniunii Europene cât mai rapid posibil şi care să îină seama de noile realităţi de pe continent după căderea "cortinei de fier".

Pe de altă parte, referindu-se la proiectul de rezoluţie prevăzută să fie adoptată la încheierea reuniunii Internaţionalei Socialiste, dl. Petre Roman a subliniat necesitatea unei solidarităţi "fără ezitări şi fără nici o fisură" împotriva regimului Slobodan Miloşevici, acuzat de epurări etnice şi de deportări masive ale populaţiei de etnie albaneză din Kosovo.

Totodată, liderul PD a apreciat că se ridică şi întrebarea până unde va merge intervenţia militară a NATO. "Să nu ajungem într-o fundătură sau într-o altă tragedie" - a conchis el.

 

6. RUSIA – DECLARAŢII SI CONSULTĂRI PRIVIND KOSOVO 

Convorbire telefonică Bill Clinton-Boris Elţîn

Preşedinţii SUA şi Rusiei, Bill Clinton şi Boris Elţîn, au avut luni, 19 aprilie, o convorbire telefonică consacrată examinării crizei din provincia sârbă Kosovo - a precizat în aceeaşi zi, la Washington, purtătorul de cuvânt al Casei Albe, Joe Lockhart. "Am spus de la început că suntem de părere că ruşii au un rol constructiv de jucat din punct de vedere diplomatic în conflict. Suntem de acord în legătură cu anumite puncte dar avem şi câteva deosebiri de opinii fundamentale", a subliniat oficialul american.

Joe Lockahart a apreciat, totodată, că preşedintele SUA consideră importantă menţinerea dialogului între Washington şi Moscova privind Kosovo.

Referindu-se la campania militară a NATO împotriva Iugoslaviei, purtătorul de cuvânt de la Casa Albă a precizat că Alianţa va continua să "distrugă capacităţile militare până când Slobodan Miloşevici îşi va schimba poziţia privind Kosovo sau până când se va modifica echilibrul de forţe de pe teren ".

Din Moscova, agenlia de presă ITAR-TASS, în relatarea despre această convorbire telefonică, a reliefat că Boris Elţîn a subliniat necesitatea imperioasă a încetării imediate a acţiunilor în forţă asupra RF Iugoslavia. În opinia şefului statului rus, doar încetarea bombardamentelor poate fi singura premisă a orientării crizei iugoslave pe un făgaş politic.

Consfătuiri la Kremlin privind conflictul din Iugoslavia

La Kremlin s-a desfăşurat luni, 19 aprilie, o consfătuire condusă de preşedintele Rusiei, dl. Boris Elţîn, în cadrul căreia au fost definite principalele direcţii de acţiune în vederea reglementării situaţiei din Iugoslavia. Preşedintele rus şi ceilalţi lideri s-au întâlnit pentru a examina o serie de propuneri vizând reglemetarea conflictului din Iugoslavia.

Săptămâna trecută, preşedintele Rusiei, Boris Elţîn, 1-a numit ca reprezentant special al Rusiei pentru Iugoslavia pe fostul premier Viktor Cernomîrdin, care a participat la această întâlnire. Au participat, de asemenea, primul ministru al Rusiei, Evgheni Primakov, ministrul apărării, Igor Sergheev, ministrul afacerilor externe, Igor Ivanov, directorul Serviciului de informaţii externe, Viaceslav Trubnikov, şeful Direcţiei de contrainformaţii, Valentin Korabelnikov, şeful Statului Major, generalul Anatoli Kvaşin, şeful Administraţiei prezidenţiale, Aleksandr Voloşin şi adjunctul său, Serghei Prihodko. "Criza din Balcani constituie o problemă deosebit de serioasă", a declarat preşedintele Boris Elţîn în deschiderea consfătuirii de la Kremlin.

La întâlnirea cu guvernatorii Federaţiei Ruse, conform relatărilor lui Dmitri Iakuşkin, secretarul de presă al preşedintelui, Boris Elţîn a exclus ruperea relaţiilor Rusiei cu marile puteri ale lumii, ca urmare a crizei din Iugoslavia, subliniind rolul deosebit al raporturilor Rusiei cu ţările europene în reglemetarea crizei iugoslave.

S-a apreciat, de asemenea, că aderarea Iugoslaviei la Uniunea Rusia-Belarus trebuie abordată cu deosebită atenţie, deoarece "graba nu este de nici un folos" în astfel de probleme. Şeful statului rus şi-a exprimat preocuparea în legătură cu apariţia unor sentimente antioccidentale într-o serie de regiuni ale Rusiei şi temerea că ele ar putea fi exploatate de oamenii politici în scopuri electorale.

Situaţia din jurul Iugoslaviei "continuă să se complice", a precizat Igor Ivanov la încheierea reuniunii de lucru de la Kremlin privind reglementarea conflictului iugoslav, prezidată de preşedintele Boris Ellîn. Ministrul rus al afacerilor externe, Igor Ivanov, a afirmat într-un interviu acordat cotidianului spaniol “El Pais” că, atacând Iugoslavia, NATO a încălcat Actul fondator al relaţiilor reciproce, cooperării şi securităţii dintre NATO şi Federaţia Rusă.

Arătând că unul dintre principiile documentului încheiat, între Rusia şi NATO în 1977, este acela că "nici una din părţi nu va utiliza forţa în Europa ", ministrul rus de externe a afirmat că NATO a violat acest principiu şi "toate eforturile de a crea în Rusia o nouă imagine a NATO au dispărut în neant".

În opinia şefului diplomaţiei ruse, conflictul "nu este pozitiv nici pentru NATO", deoarece numai 40% din bombe şi rachete şi-au atins ţinta. “Pericolul unei intervenţii terestre creşte în fiecare zi, dar chiar şi cei care o pregătesc înţeleg că ea va provoca multe victime”.

Votul Dumei de Stat privind aderarea R.P. Iugoslavia la Uniunea Rusia-Belarus

Vineri 16 aprilie, Duma de Stat (camera inferioară a parlamentului federal) a adoptat cu o majoritate de voturi, aderarea RF Iugoslavia la Uniunea Rusia-Belarus.

În favoarea principiului aderării au votat 326 de deputaţi, împotrivă pronunţându-se doar 46 de parlamentari.

În aceeaşi şedinţă, deputalii ruşi au adoptat, tot cu o majoritate de voturi (293), o rezoluţie prin care recomandă şefului statului şi guvernului rus să examineze imediat toate problemele internaţionale, politice, economice, juridice şi de altă natură, în vederea aderării RF Iugoslavia la Uniunea Rusia-Belarus. Iugoslavia, ţinta atacurilor NATO în ultimele trei săptămâni, a făcut recent o cerere oficială de aderare la Uniunea Rusia-Belarus.

Vizita Patriarhului Rusiei, Alexei al II-lea, la Belgrad

Patriarhul Rusiei, Alexei al II-lea, a efectuat o vizită la Belgrad şi marţi, 20 martie, a asistat la o slujbă religioasă în memoria victimelor din Iugoslavia, la care a participat şi Patriarhul Pavle, şeful bisericii ortodoxe sârbe. Referindu-se la actuala situaţie din RF Iugoslavia, conducătorul bisericii ruse a îndemnat atât pe sârbi cât şi pe etnicii albanezi să "pună capăt discordiei şi să înceapă dialogul".

Într-un interviu publicat marţi, 20 aprilie, la Roma, de ziarul catolic "Avvenire", înaltul prelat a apreciat că "nu se poate să salvezi oameni omorând alţi oameni" şi a calificat drept "ipocrită" poziţia NATO care susţine că bombardează RF Iugoslavia în scopuri umanitare. "Este evident că sârbii nu vor accepta niciodată ca provincia Kosovo să fie separată de patria lor, deoarece această regiune continuă să fie centrul spiritual al Serbiei, dar este la fel de clar că albanezii au dreptul să trăiască demn pe acest teritoriu" - a avertizat Patriarhul Alexei al II-lea.

 

7. FRANŢA

Demisia lui Philippe Seguin de la preţedinţia Partidului Adunarea pentru Republică Preşedintele partidului francez Adunarea pentru Republică (RPR, neogaullist), Philippe Seguin (55 ani), a anunţat vineri, 16 aprilie, la Paris, că demisionează din acest post şi că renunţă, de asemenea, la locul său în fruntea listei-comune RPR-DL (Democraţia Liberală) pentru alegerile europene de la 13 iunie a.c.

"Demisia mea din funcţie şi retragerea candidaturii mele de la aceste alegeri (pentru Parlamentul European) devin efective imediat", indică dl. Seguin, într-o scrisoare prin care anunţă demisia sa surpriză.

Dl. Seguin a devenit preşedintele RPR - formaţiune politică a şefului statului francez, Jacques Chirac - în iunie 1997, după înfrângerea electorală suferită la urne în faţa Partidului Socialist (PSF, a actualului prim-ministru al Franţei, Lionel Jospin).

În scrisoarea sa, dl. Seguin îşi explică decizia de a demisiona prin diferendumul cu preşedintele Chirac şi cu persoane din cercul acestuia în privinţa listelor - diferite prezentate de opoziţia franceză de dreapta în perspectiva viitorului scrutin european.

Confruntări de opinii privind conflictul din Kosovo

Conform unui articol intitulat "Dezbinarea intelectualităţii franceze în problema Kosovo", din cotidianul "Le Figaro Magazine ", se subliniază îndoielile de pe scena politică franceză, cu privire la acţiunile desfăşurate de NATO în Iugoslavia.

Unii, precum conducătorii comunişti sau responsabilii extremei drepte, nu au ezitat să critice deschis decizia de a se trece la lovituri aeriene. Alte partide, care au susţinut iniţial linia preşedintelui Jacques Chirac şi a premierului Lionel Jospin, sunt marcate de profunde întrebări legate de imaginile dezastrului umanitar din Kosovo.

Se menţionează că mulţi analişti proeuropeni sunt de părere că, în lipsa unei Europe a apărării, America furnizează esenţialul şi ocupă scena până în punctul în care întunecă anumite judecăţi.

Unele opinii pun în discuţie însăşi oportunitatea aventurii militare destinate să protejeze Kosovo. Printre susţinătorii lor se află mai întâi cei care sprijină alianţa istorică cu sârbii.

Mai există apoi cei pentru care recurgerea la forţă este prin definiţie o catastrofă: pacifiştii (cum se găsesc mulţi printre ecologişti), extrema stângă, dar şi membri ai Partidului Socialist, unde tradiţia antebelică are încă mulţi adepţi.

 

8. ALEGERILE LEGISLATIVE ANTICIPATE DIN TURCIA

După numărarea a 93,4% din voturi s-au conturat deja câteva surprize:

· După 22 de ani extrema dreaptă naţionalistă, reprezentată prin Partidul Acţiunii Naţionaliste, a reuşit să revină pe scena politică turcă, fiind situat pe locul 2, cu puţin în urma învingătorului;

· Partidul Stângii Democratice, stânga naţionalistă, condusă de actualul premier Bulent Ecevit a ieşit pe primul loc, îmbunătăţindu-şi simţitor scorul faţă de ultimile alegeri;

· Al treilea lucru de remarcat este reculul puternic al dreptei clasice reprezentată de Partidul Patriei, al fostului premier Mesut Yilmaz şi Partidul Căii Juste, al fostei "doamne de fier" Tansu Ciller şi al preşedintelui Suleyman Demirel. Ambele partide au fost sancţionate de electorat pentru disensiuni interne şi corupţie. O parte a electoratului dreptei clasice pare să fi votat cu MHP.

· Dispariţia din parlament, pentru prima dată în istoria sa, a Partidului Republican al Poporului, creat în 1923 de Mustafa Kemal Ataturk, fondatorul Turciei moderne.



Rezultate 1999

Rezultate 1995 
Partidul
Voturi ( procente)
Locuri
Voturi ( procente)
Locuri 
ANAP

13,3
85

19,6
132 
CHP

8,7
-

10,7
49 
DSP

22,1
135

14,6
76 
DYP

12,3
86

19,2
135 
Fazilet*

15,2
110 

21,4
158 
MHP

18,2
131

82 
 -

ANAP = Partidul Patriei;

CHP = Partidul Republican al Poporului; 

DSP = Partidul Stângii Democratice;

DYP = Partidul Căii Juste;

Fazilet = Partidul Islamist al Virtuţii;

MHP = Partidul Acţiunii Naţionaliste.

*Partidul Islamist al Bunăstării a participat la alegerile din 1995, dar a fost scos în afara legii în 1998. Partidul Islamist al Virtuţii i-a luat locul.

Printre scenariile privind crearea noului cabinet turc predomină cel al unei coaliţii DSPANAP-MHP. Majoritatea analiştilor consideră că MHP va juca fără îndoială un rol-cheie.

Turcia se îndreaptă spre un guvern de coaliţie cu puternic caracter naţionalist.

 

9. REZULTATELE FINALE ALE ALEGERILOR PREZIDENŢIALE DIN ALGERIA

Joi, 15 aprilie 1999, s-au desfăşurat alegerile prezidenţiale în Algeria. S-au prezentat la urne, potrivit surselor oficiale, 60,25% dintre alegători.

Alegerile prezidenţiale au fost câştigate de Abdelaziz Bouteflika, cu un procent de 73,79% din voturi. Dl. Abdelaziz Bouteflika a rămas singur în cursa pentru funcţia de preşedinte, după retragerea a celorlalţi 6 candidaţi, care au acuzat puterea de fraude în procesul electoral şi au avertizat că nu vor recunoaşte legitimitatea rezultatului. Agenţiile de presă au apreciat că fostul ministru de externe, Abdelaziz Bouteflika, în vârstă de 61 de ani, a beneficiat de sprijinul masiv al armatei. Noul preşedinte algerian va prelua conducerea unei ţări afectate de o gravă criză economico-socială, în condiţiile escaladării terorismului.

Algeria se află în plin proces de restructurare economică, în urma acordului încheiat în 1994 cu Fondul Monetar Internaţional. Aproximativ 400.000 de persoane au fost concediate, în decurs de patru ani, din întreprinderile subvenţionate de stat din veniturile obţinute din vânzarea petrolului. Terorismul continuă să afecteze Algeria şi va reprezenta una din problemele grave pe care preşedintele va trebui să o soluţioneze. Armistiţiul încheiat în 1997 cu Armata Islamică a Salvării nu a încetinit ritmul atentatelor şi al masacrelor.

În timpul campaniei electorale, Abdelaziz Bouteflika le-a spus algerienilor, pe un ton foarte direct, să-şi suflece mânecile, luând exemplu de la tunisieni şi de la marocani: "Nu vă mulţumiţi doar cu ceaiul şi cu ţigara voastră. Vă bizuiţi prea mult pe stat. Statul providenţă nu mai există".

Noul conducător algerian le-a explicat compatrioţilor că ţara nu are altă cale decât angajarea fermă pe calea economiei de piaţă, dacă vrea să iasă din criza socială care o afectează direct.

 

10. INDIA - DEMISIA GUVERNULUI

Sâmbătă, 17 aprilie 1999, cabinetul premierului indian Atal Bahari Vajpayee, a pierdut votul de încredere cerut de preşedintele K.R. Narayanan. În urma acestui fapt Guvernul şi-a prezentat demisia.

Căderea coaliţiei formate în jurul Partidului Indian al Poporului (BJP dreapta naţionalistă) a fost decisă de un singur vot: 270 la 269.

Prăbuşirea a fost declanşată de conflictul izbucnit între două dintre principalele componente ale unei coaliţii numărând nu mai puţin de 18 parteneri. Apogeul conflictului a fost atins când premierul a refuzat cererea liderului AIADMK, Jayalalitha Jayaram, privind demisia ministrului apărării, Georges Fernandes, acuzat de a-l fi concediat abuziv, în decembrie, pe comandantul forţelor navale.

Înfrângerea coaliţiei deschide perspective Partidului Congresului, principala forţă de opoziţie, care nu ocupă însă decât 140 de mandate parlamentare. Liderul acestei formaţiuni este Sonia Gandhi, 52 de ani, văduva fostului premier Rajiv Gandhi, asasinat la 21 mai 1991.

Responsabilul Partidului Congresului în Parlament, Sharad Pawar, a declarat că Sonia Gandhi va fi, cu siguranţă, viitorul prim-ministru, urmând traiectoriile soţului şi soacrei ei, Indira Gandhi, de asemenea asasinată, precum şi a tatălui acesteia, Jawaharlal Nehru.

Analiştii şi oamenii politici din New Delphi nu exclud, însă, desfăşurarea de alegeri anticipate înainte de sfârşitul anului, dacă Partidul Congresului nu reuşeşte formarea unui guvern capabil să asigure stabilitatea politică.

Dna Gandhi este confruntată cu două opţiuni: formarea unui guvern de coaliţie în jurul partidului ei sau a unuia minoritar, dar beneficiind de susţinerea altora, cu ocazia voturilor în Legislativ. Ambele variante sunt destul de precare, într-un Parlament cu aproape 40 de formaţiuni dintre care unele nu sunt reprezentate decât de un singur deputat.

Intensele negocieri privind formarea unui nou guvern în India sunt îndelungate şi criza politică va afecta puternic situaţia economico-socială a ţării.

În opinia specialiştilor, investiţiile străine vor fi grav afectate, iar aplicarea reformelor va fi dificilă.

Un raport al Băncii pentru Dezvoltare a Asiei precizează că rata de creştere economică a Indiei în 1999 va fi de 5,9%, iar rata inflaţiei se va cifra la 7,5%.

 

ANEXE

Textul documentului adoptat la summit-ul UE privind criza din Kosovo

Liderii europeni, întruniţi la Bruxelles, şi-au reafirmat sprijinul pentru campania purtată de NATO împotriva Iugoslaviei acordând, în acelaşi timp, sprijin iniţiativei de pace în Kosovo, prezentată de secretarul general al ONU, Kofi Annan.

Textul documentului, dat publicităţii de preşedinţia germană a UE la încheierea reuniunii neoficiale a şefilor de stat şi guvern din Uniunea Europeană, desfăşurată la Bruxelles, la 14 aprilie 1999 este următorul:

1. Şefii de stat şi de guvern din Uniunea Europeană au purtat discuţii aprofundate cu privire la actuala criză din Kosovo. Secretarul general al ONU a participat la reuniune.

Şefii de stat şi de guvern îşi reiterează hotărârea de a nu tolera crimele şi deportarile din Kosovo şi cred că recurgerea la cele mai severe măsuri, inclusiv la acţiuni militare, este atât necesară, cât şi de dorit. Ei vor continua să-şi urmărească obiectivul de realizare a unui Kosovo multi-etnic şi democratic, în care toţi locuitorii să poată trăi în pace şi securitate.

Autorităţile iugoslave vor purta răspunderea pentru securitatea şi bunăstarea populaţiei alungată din Kosovo.

Şefii de stat şi de guvern sprijină iniţiativa secretarului general, din 9 aprilie 1999, care rezumă cererile comunităţii internaţionale şi nu suferă nici un compromis: stoparea imediată a recurgerii la forţă, retragerea tuturor forţelor militare şi speciale de poliţie, cât şi a unităţilor neregulate, amplasarea unei forţe militare internaţionale şi reîntoarcerea tuturor refugiaţilor şi a persoanelor dislocate. Ei subliniază că depinde acum de autorităţile iugoslave să accepte cererile internaţionale şi să treacă imediat la implementarea lor. Aceasta ar duce la suspendarea acţiunilor militare de către NATO şi ar netezi calea spre o soluţie politică.

4. Şefii de stat şi de guvern vor iniţia introducerea acestor principii într-o rezoluţie care urmează să fie adoptată de către Consiliul de Securitate al ONU conform Capitolului VII.

5. Şefii de stat şi de guvern reamintesc sprijinul acordat unei reglementări politice a crizei din Kosovo, pe baza acordului de la Rambouillet, care prevede o autonomie substanţială în cadrul frontierelor Republicii Federale Iugoslavia. Ei au căzut de acord asupra elementelor principale ale unui aranjament interimar pentru Kosovo, care să fie instituit imediat după terminarea conflictului. Ei consideră că următoarele elemente sunt esenţiale: 

· înfiinţarea unei administraţii internaţionale interimare, care să fie preluată de Uniunea Europeană; 

· crearea unei forţe de poliţie care să reflecte componenţa etnică a populaţiei din Kosovo; 

· organizarea de alegeri libere şi echitabile;

· amplasarea unor forţe militare internaţionale care să garanteze protejarea întregii populaţii din Kosovo.

6. Şefii de stat şi de guvern au pus accentul pe necesitatea asumării unui rol activ de către UE în vederea depăşirii crizei.

7. Şefii de stat şi de guvern subliniază importanţa pe care o acordă cooperării strânse cu Federaţia Rusă, a cărei contribuţie este indispensabilă la găsirea unei soluţii problemelor din Kosovo.

8. Şefii de stat şi de guvern reafirmă "Concluziile Consiliului pentru afaceri generale", din 8 aprilie 1999, cu privire la ajutorul umanitar pentru refugiaţi şi persoanele dislocate, ca şi asistenţa acordată ţărilor învecinate Republicii Federale Iugoslavia. Aceste ţări pot fi sigure de solidaritatea manifestată de UE şi statele membre faţă de ele.

Uniunea Europeană va convoca o conferinţă privind Europa de sud-est, pentru a decide măsurile necesare privind asigurarea stabilităţii pe termen lung, a securităţii, democratizării şi reconstrucţiei economice a întregii regiuni. În acest context, şefii de stat şi de guvern subliniază că toate ţările din regiune au perspectiva unei apropieri tot mai mari de Uniunea Europeană.

Patru scenarii posibile pentru Kosovo (sinteză AFP)

Cum va arăta harta politică a provinciei sârbe Kosovo după încetarea loviturilor aeriene ale NATO împotriva obiectivelor militare sârbe de pe teritoriul iugoslav? Şi ce populaţie va locui pe acest teritoriu?

Unii analişti de politică externă au sugerat patru mari scenarii posibile în această provincie, după încetarea conflictului dintre Alianţa Nord-Atlantică şi forţele preşedintelui iugoslav Slobodan Miloşevici.

Primul scenariu prevede existenîa unei forţe NATO care garantează revenirea etnicilor albanezi în Kosovo, după retragerea din provincie a armatei şi forţelor de poliţie sârbe. Este cel mai optimist scenariu, care coincide şi cu obiectivele administraţiei Clinton. Populaţia majoritară în Kosovo, etnicii albanezi, vor trăi în pace, dar pe un teritoriu în care conflictul a făcut ravagii, necesitând sprijin financiar internaţional în vederea reconstrucţiei.

După ce au beneficiat de protecţia forfelor NATO sau ONU, timp de cel puţin câţiva ani, etnicii albanezi pot dobândi sau nu autonomia pentru care NATO face presiuni sau independenţa pentru care au luptat ei.

În viziunea unui al doilea scenariu, Slobodan Miloşevici se confruntă cu dificultăţi tot mai mari, supus unor bombardamente intense ale NATO, în urma cărora campania lui de purificare etnică s-ar reduce sau chiar ar putea înceta. Sârbii au evacuat din Kosovo aproximativ jumătate din cei 2 milioane de locuitori, cu începere din februarie 1998, cea mai mare parte plecând după declanşarea la 24 martie a loviturilor aeriene ale NATO.

Astfel, NATO poate afirma că şi-a îndeplinit obiectivul militar de descurajare a forţelor sârbe până când ele nu mai constituie o ameninţare la adresa etnicilor albanezi din această provincie, în care etnicii sârbii reprezentau la începutul evenimentelor 10% din numărul total de locuitori.

Potrivit celui de-al treilea scenariu, Slobodan Miloşevici negociază un acord de pace, eventual cu sprijinul unui stat prieten ca Rusia, în vederea retragerii integrale sau parţiale a forţelor sârbe de pe teritoriul provinciei şi permite refugiaţilor să revină sub protecţie internaţională. Aceasta s-ar solda cu o divizare de jure sau de facto prin frontiere etnice sau zone demilitarizate.

Într-o recentă întrevedere cu presa, secretarul de stat al SUA, dna Madeleine Albright nu a exclus o divizare a provinciei Kosovo, atâta timp cât există modalităţi de protecţie a zonelor locuite de creştinii ortodocşi. Dar ministrul apărării al SUA, William Cohen, şi şeful personalului de la Casa Albă, John Podesta, au exclus în cadrul unor interviuri televizate, acordate separat, orice demers privind divizarea provinciei.

Conform celui de-al patrulea scenariu, loviturile aeriene ale NATO, eventual în asociere cu recurgerea la trupe terestre, resping forţele sârbe din Kosovo. Preşedintele Bill Clinton a exclus însă în repetate rânduri recurgerea la trupe terestre în cadrul acestor operaţiuni, în ciuda presiunilor pe care un număr crescând de congresmeni le fac asupra liderului de la Casa Albă de a avea în vedere o asemnea soluţie.

Etnicii albanezi ar putea reveni în provincie beneficiind de o independenţă de jure sau de facto, în condiţiile în care se stabileşte un teritoriu neutru demilitarizat între Serbia şi Kosovo, a cărui securitate este garantată de forţe internaţionale de menţinere a păcii. Războiul este, însă, complicat şi politica imprevizibilă, fiind astfel posibilă şi extinderea conflictului în statele învecinate, Fosta Republică Iugoslavă Macedonia (FYROM) şi Albania şi chiar dincolo de ele, în Muntenegru, unde este posibil ca guvernul prooccidental să decidă separarea de Iugoslavia, lăsând astfel Serbia unic membru al federaţiei ce număra odinioară şase naţiuni, majoritatea dezmembrate la începutul acestui deceniu.

"Este un joc de şah care durează mult şi se termină prin remiză. Cunoaştem două sau trei mişcări în avans, dar nu ştim ce va urma după aceea ", a declarat directorul pentru Studii Internaţionale şi Strategice din Washington, Janusz Bugajski.

Analistul Anthony Cordesman, din cadrul aceluiaşi institut, a afirmat că nici unul din aceste scenarii nu este "deosebit de tentant", deoarece SUA şi NATO se vor implica mai mult ca oricând în Balcani şi aceasta timp de mulţi ani. 30.000 de militari din cadrul forţei de menţinere a păcii a NATO au staţionat o perioadă de patru ani în Bosnia şi nu se prevede o încheiere a misiunii lor. În ceea ce priveşte Kosovo, s-a propus o forţă NATO de 28.000 de militari printre care şi 4000 de americani.

Este de aşteptat, totodată, ca şi sârbii şi elementele cele mai radicale din Armata de Eliberare din Kosovo (UCIC, separatistă) să continue luptele în enclave din Kosovo sau Iugoslavia. Iugoslavii ar fi înarmaţi, în vederea unui viitor război, cu sprijinul naţionaliştilor din Rusia, iar UCK, cu eventual sprijin al unor musulmani din Iran, a mai afirmat dl. Cordesman.

Bosnia şi FYROM, ambele foste republici iugoslave, pot fi şi ele destabilizate pe viitor, în condiţiile în care eventuala independenţă a provinciei Kosovo rămâne "o bombă cu acţiune întârziată ", a mai precizat el.

În opinia unei foste oficialităţi de la Casa Albă, Ivo Daalder, specializat în studii privind Bosnia, cel mai posibil scenariu în stadiul actual este o divizare a provinciei Kosovo populată cu etnicii albanezi reveniţi pe teritoriul ei, demers care să permită atât NATO cât şi preşedintelui Miloşevici să se declare într-o oarecare măsură victorioşi.

NATO nu va accepta, însă, controlul sârb în Kosovo, populat majoritar de etnici albanezi, deoarece ar fi o lovitură prea dură dată Alianţei Nord Atlantice cu ocazia celei de-a 50-a aniversări a înfiinţării ei şi în condiţiile în care duce în prezent prima campanie militară ofensivă, potrivit aceluiaşi analist.

Zbigniev Brzezinski despre criza din Kosovo

Cunoscutul politolog american, Zbigniev Brzezinski, consilier pentru probleme de securitate al fostului preşedinte, Jimmy Carter, a publicat în presa americană, un articol intitulat “Război total împotriva lui Miloşevici” ( 17 aprilie 1999) şi reprodus în cotidoanul "Le Monde", prin care cerea administraţiei Clinton să întreprindă orice pentru a câştiga războiul din Iugoslavia, alternativa fiind sfârşitul inevitabil al NATO.

El a afirmat: "Dacă va accepta un acord negociat, dând înapoi de la exigenţele formulate înaintea declanşării loviturilor aeriene, atunci NATO îşi va semna sentinţa de moarte. Fapt este că miza în joc depăşeşte enorm, în momentul de faţă, soarta provinciei Kosovo. Nu este deloc exagerat să se afirme că eşecul NATO ar însemna sfârşitul credibilităţii Alianţei şi diminuarea sensibilă a leadership-ului american. Consecinţele vor fi devastatoare pentru stabilitatea planetară.

În prezent, se înfruntă două viziuni antagoniste asupra Europei viitorului: pe de o parte, o Europă a unei comunităţi legate prin respectul faţă de drepturile omului; pe de alta, o Europă care crede că elitele naţionale au dreptul suveran de a se deda la un genocid, fie şi de mici proporţii, împotriva propriilor minorităţi. "

În continuare, Brzezinski afirmă: "dacă loviturile aeriene nu vor duce la succesul politic necesar, luptele la sol devin inevitabile. Ţinând seama de miza în joc, SUA, în calitatea lor de şef incontestabil al NATO, nu trebuie să excludă nici o opţiune, inclusiv intervenţia terestră."

Politologul american trage următoarele concluzii:

-Planul Rambouillet pentru autonomia provinciei Kosovo în cadrul Serbiei a murit definitiv, pentru o lungă perioadă de acum încolo, Kosovo va trebui să rămână sub protecţia directă a NATO;

-Nici vorbă nu poate fi de a negocia cu Miloşevici;

-Campania aeriană trebuie intensificată până la distrugerea puterii militare a adversarului sau până la acceptarea de către acesta a condiţiilor NATO;

-Trebuie iniţiată o vastă regrupare a forţelor, pentru o posibilă operaţie la sol a NATO, plecând de la baze din Albania şi Macedonia;

-Kosovarii, victime ale masacrelor, violurilor şi purificărilor etnice, au dreptul moral de a se apăra şi, în consecinţă, trebuie să li se furnizeze arme;

-Bunurile iugoslave trebuie îngheţate în toate ţările NATO

-Fără a aştepta sfârşitul ostilităţilor, SUA şi Europa trebuie să anunţe împreună intenţia lor de a elabora un plan pentru repatrierea deportaţilor şi reconstrucţia provinciei Kosovo;

-Acest plan ar trebui să ia în considerare şi eventualitatea existenţei unei Serbii democratice, care să fie inclusă într-un efort mai vast de reconstrucţie în Balcani, alături de Macedonia, Albania şi Muntenegru;

-Congresul american trebuie să voteze o rezoluţie proclamând hotărârea SUA de a atinge scopurile politice ale NATO, prin indifierent ce mijloace.

Articole semnificative din Tratatul bilateral încheiat între România şi R.F. Iugoslavia

România şi Republica Federală Iugoslavia au încheiat, la 16 mai 1996, Tratatul bilateral de prietenie, bună vecinătate şi cooperare. Semnat de preşedintele de atunci al României, Ion Iliescu, şi cel al Iugoslaviei, Zoran Lilici, tratatul a fost ratificat de Parlament la 10 octombrie 1996.

Tratatul a fost încheiat pe o perioadă de 20 de ani, valabilitatea lui putînd fi prelungită cu câte cinci ani dacă nici una din părţi nu îl denunţă.

Prezentăm în continuare o parte din textul Tratatului şi, integral, articolele referitoare la atitudinea celor două ţări în cazul unui conflict în zonă:

"România şi Republica Federală Iugoslavia, pornind de la tradiţiile de prietenie, cooperare şi bună vecinătate în relaţiile dintre cele două state şi de dorinţa lor de a dezvolta aceste relaţii,

confirmînd ataşamentul lor fală de valorile universal-umane ale păcii, libertăţii, democraţiei, justiţiei sociale şi solidarităţii, precum şi respectul lor faţă de drepturile şi libertăţile fundamentale ale omului, avînd în vedere importantele transformări politice şi economice care au avut loc în ambele state, în Europa şi în întreaga lume, ferm hotărâte să participe şi să contribuie la eforturile necesare pentru a face Europa un continent unit al păcii, securităţii, democraţiei şi prosperităţii pentru toate popoarele şi ţările şi pregătite să participe activ la procesul edificării şi consolidării structurilor democratice şi mecanismelor pentru înfăptuirea acestor scopuri, ferm hotărâte să respecte normele dreptului internaţional, îndeosebi scopurile şi principiile consfinţite în Carta Organizaţiei Naliunilor Unite şi angajamentele asumate prin Actul final de la Helsinki, Carta de la Paris pentru o nouă Europă şi alte documente fundamentale ale Naţiunilor Unite şi ale Organizaţiei pentru Securitate şi Cooperare în Europa, dorind să întărească şi să dezvolte relaţiile lor reciproce, bazate pe înţelegere, cooperare, justiţie şi egalitate, au convenit următoarele:

Art. 1. România şi Republica Federală Iugoslavia, denumite în continuare părţi contractante, vor dezvolta relaţiile lor pe baza încrederii, cooperării şi respectului reciproc, în conformitate cu principiile egalităţii suverane, respectului pentru integritatea teritorială, neintervenţiei în treburile interne, egalităţii în drepturi, solidarităţii şi demnităţii umane şi respectului pentru drepturile fundamentale ale omului.

Art. 3. Părţile contractante se vor abţine, în relaţiile reciproce, precum şi în relaţiile lor internaţionale, de la ameninţarea cu forţa sau folosirea forţei. Părţile contractante îşi vor soluţiona diferendele dintre ele exclusiv prin mijloace paşnice. Părţile contractante vor sprijini măsurile de securitate colectivă adoptate în conformitate cu Carta Organizaţiei Naţiunilor Unite. Ele vor contribui activ la funcţionarea democratică a Organizaţiei pentru Securitate şi Cooperare în Europa, la constituirea şi funţionarea eficientă a instituţiilor şi metodelor adecvate pentru prevenirea diferendelor, precum şi soluţionarea paşnică a acestora.

Art. 6 În cazul în care ar apărea o situaţie care, după opinia uneia dintre părţile contractante, ar putea pune în pericol interesele sale de securitate, aceasta poate cere celeilalte părţi contractante să procedeze neîntârziat la consultări.

Art. 7 Nici una dintre părţile contractante nu va permite ca teritoriul său să fie folosit de către un stat terţ pentru comiterea unui act de agresiune împotriva celeilalte părţi contractante şi nu va acorda nici un fel de ajutor unui asemenea stat terţ.

Art. 8 Pornind de la politica de pace şi de la respingerea politicii de forţă şi agresiune, părţile contractante vor acţiona împreună în cadrul Organizaţiei pentru Securitate şi Cooperare în Europa.

Art. 20 Părţile contractante consideră că minoritatea naţională română din Republica Federală Iugoslavia şi minoritatea naţională sârbă din România constituie puternice şi durabile punţi de legătură pentru cooperarea şi încrederea între cele două ţări vecine. 

Raportul FMI privind perspectivele economiei mondiale pe perioada 1999-2000

Fondul Monetar Internaţional a dat publicităţii marţi, 20 aprilie, la Washington, raportul său bianual privind perspectivele economiei mondiale pe perioada 1999-2000. Conform acestui raport, previziunile pentru perioada menţionată (ritm economic, inflaţie şi şomaj), precum şi valorile corespunzătoare pe 1998 sunt următoarele:

 

Ritm de creştere economică 1998 1999 2000 

Mondial 2,5% 2,3% 3,4% 

Statele G7 industrializate 2,2% 1,9% 2,0% 

SUA 3,9% 3,3% 2,2% 

Japonia -2,8% -1,4% 0,3%

Germania 2,8% 1,5% 2,8%

Franţa 3,1% 2,2% 2,9% 

Italia 1,4% 1,5% 2,4% 

Marea Britanie 2,1% 0,7% 2,1% 

Canada 3,0% 2,6% 2,5%

Uniunea Europeană (UE) 2,9% 2,0% 2,9% 

Ţări în curs de dezvoltare 3,3% 3,1% 4,9%

Africa 3,4% 3,2% 5,1% 

Asia 3,8% 4,7% 5,7%

America Latină 2,3 % -0,5% 3,5% 

Europa şi Orientul Mijlociu 2,9% 2,0% 3,3% 

Din care economii în tranziţie -0,2% -0,9% 2,5% 

Europa centrală şi de est 2,4% 2,0% 3,7% 

(Idem fără Belarus, Ucraina) 2,6% 3,0% 4,6%

Rusia -4,8% -7,0%

 

 Inflaţia (creşterea preţurilor de consum) 1998 1999 2000 


State industrializate 1,6% 1,4% 1,7% 


Din care SUA 1,6% 2,1% 2,4% 


Japonia 0,6% -0,2% -0,2% 

Germania 0,9% 0,6% l,0% 


Franţa 0,7% 0,5% 1,1% 


Italia 1,8% 1,3% 1,5% 


Marea Britanie 2,7% 2,7% 2,4% 


Canada 1,0% 1,2% 1,6% 

Total G7 1,3% 1,4% 1,7% 


Uniunea Europeană 1,5% 1,3% 1,6% 



Ţări în curs de dezvoltare 10,4% 8,8% 7,5% 


Africa 8,6% 8,6% 6,6% 


Asia 8,0% 4,7% 4,5 % 

America latină 10,5% 14,6% 9,9 %

Orientul Mijlociu şi Europa 23,8% 19,7% 19,4%

Din care economii în tranziţie 20,8% 40,9% 12,4%

 

Rata şomajului 1998
1999 2000 

State industrializate 6,9%
 6,9%
 6,9% 


din care SUA 4,5%
 4,5%
 4,7% 



Japonia 4,1%
 4,8%
 4,9%

Germania 11,2% 10,9%
 10,4% 


Franţa 11,6%
11,4%
 11,1% 



Italia 12,3%
12,2%
 12,0%

Marea Britanie 4,7%
 4,6%
 5,1% 


Canada 8,3%
 8,1%
 8,1%

Total G7 6,4%
 6,5%
 6,6%

Uniunea Europeană 10,2%
 9,9%
 9,7%

